ming030890/wiki-yue-high-quality huggingface dataset:
第26屆金曲獎

第26屆金曲獎，由文化部影視及流行音樂產業局同國立傳統藝術中心共同主辦。參賽限2014年臺灣地區做首次發表地區嘅作品。2015年5月18號公布流行音樂獎項入圍名單，台視主頻聯播新聞台嘅《1500整點新聞》，自嗰日下載3點05分起直播入圍名單記者會。
傳統暨藝術音樂類獎項喺2015年7月2號公布入圍名單，8月1號夜晚7點喺中山堂舉行頒獎典禮，中天娛樂台喺8月2號夜晚6點播出頒獎典禮。

系列活動
首次活動「金曲之星前進校園」喺2015年4月份開跑，以講座或演唱會等型式進入校園辦理12場活動。金曲國際音樂節就係2015年6月24號至26號喺臺北君悅飯店舉行。

報名資格同統計
呢屆自2014年12月10號至2015年1月9號受理報名，凡喺2014年以臺灣地區做首次發行地區同以CD形式發行嘅流行音樂專輯都可參賽。特別貢獻獎推薦時間至2015年5月15號完，名額由1人加咗2人。為鼓勵幕後錄音團隊，流行音樂類恢復頒發自1997年第8屆金曲獎起取消嘅錄音獎項，分設「最佳演唱錄音專輯獎」同「最佳演奏錄音專輯獎」等2項技術獎，獲獎對象為唱片公司。呢屆計有215家報名單位、449張專輯、12,890件作品參賽，經92人次評審委員初審同複審會議後，決議入圍名單。入圍名單入面，環球國際唱片股份有限公司為入圍最多的報名單位（23項），蔡依林專輯《呸》共入圍9項，為入圍最多的專輯作品，其次為莫文蔚《不散,不見》的7項以及徐佳瑩《尋人啟事》的6項。
呢屆攞獎最多嘅專輯係蔡依林嘅《呸》共得3項，其次係莫文蔚《不散,不見》同佛跳牆《給你看》嘅2項。

《天光。日》黃瑋傑切音樂電影有限公司

黃瑋傑《天光。日》切音樂電影有限公司

頒獎典禮流程
呢屆頒獎典禮預定喺2015年6月27號喺臺北小巨蛋舉行。典禮同相關活動重由台視同台灣唱片出版事業基金會（RIT）協辦，由台視新聞主播林益如、RIT董事長張耕宇做計畫主持人，陳鎮川做頒獎典禮總監製，主題定調做「年輕、活潑、新世代」。伍思凱做呢屆評審團總召集人，典禮當晚主持同上屆一樣，楊千霈、Dennis自傍晚5點起展開星光大道紅毯嘅主持職務，頒獎典禮主持由庾澄慶連莊做，司儀係賀正邦（中廣流行網《午夜我和你》主持人），入圍影片旁白係雷光夏；由台視、台視綜合台直播。

直播收視率
呢屆平均收視率5.79，總收視人口449萬3000人。呢屆頒獎典禮進行同時，咁啱遇上北台灣發生震驚海內外嘅重大災難新聞「八仙塵爆事件」。受呢件事影響，可能造成觀眾轉睇新聞台影響典禮後段嘅收視率。
最高點：江蕙接受黃義雄頒獎，高達7.84。
第二高點：攞咗年度最佳歌曲嘅滅火器樂團致詞，高達7.29。
第三高點：aMEI長達10分鐘嘅勁歌熱舞，有7.21。

報名資格同統計
呢屆自2015年1月7號至3月6號受理報名，凡喺2014年以臺灣地區做首次發表地區嘅作品都可參賽，其中出版類參賽作品應以CD或DVD形式發行。特別獎推薦時間至2015年6月15號完。共計有142家報名單位、提送157張專輯、2254件作品參賽，共入圍58件。
第27屆奧地利國民議會選舉

第27屆奧地利國民議會選舉響2017年10月15號舉行。

背景
由於社會民主黨同人民黨組成嘅執政聯盟響5月尾決裂，搞到國民議會選舉提早一年舉行。
大約六百四十萬合資格選民，將會從16個政黨候選人投票決定一百八十三個國民議會議席誰屬，政黨要至少攞到百分之四嘅選票先能夠分到議席。

社會民主黨
奧地利各政黨響投票日前盡最後努力拉票，受中東難民問題影響，總理克恩領導嘅中間偏左社會民主黨，選前民調只係排第三位。克恩響維也納嘅造勢活動，話要響公營部門創造二萬個新職位，重聲明如果輸咗就會成為反對派，唔會加入執政聯盟。而克恩一名顧問早前攻擊右翼人民黨黨魁庫爾茨係反猶太，亦打擊社會民主黨選情。

人民黨
人民黨響選前民調就以超過三成支持率領先，人民黨主張近年由中間派逐漸向右轉。本身做外長嘅黨魁庫爾茨承諾阻止非法移民入境，亦批評歐盟近年對移民管理失控，反移民主張得到唔少後生選民支持，假如人民黨贏出選舉，三十一歲嘅庫爾茨，將會成為歐洲最年輕嘅領袖。

民意調查
民調話，社民黨響今次選舉入面將會輸畀人民黨。

結果
奧地利內政部長公布，點算票站選票之後人民黨得票率係百分之三十一點四，係得票最多嘅政黨，而現任總理克恩領導嘅社會民主黨得票率係百分之二十六點七。

人民黨
人民黨魁庫庫爾茨響票站調查話，佢會帶領人民黨贏出之後接受支持者祝賀。佢話今次係歷史性勝利，好多人對佢寄以厚望，佢會全力以赴，為奧地利帶來改變。佢亦話希望建立一個穩定政府，但如果同其他政黨籌組聯合政府失敗，佢亦唔排除成立少數政府執政。

社會民主黨
現任總理克恩說佢唔會辭去黨魁職務，又話會同人民黨開展談判。

自由黨
自由黨領袖施特拉赫話，今次選果結果顯示有近六成奧地利民眾支持佢哋提出嘅政策。

選前
歐洲響2015年爆發難民潮，唔少難民取道奧地利去歐洲各國，奧地利本身亦接收咗十萬難民，令難民同伊斯蘭議題成為今次選舉焦點，同埋今屆選舉，由於兩個主要政黨都提出反移民等保守政策，意味奧地利將會好大機會出現右翼新政府。

選後
由於重未計埋郵寄選票，要16號先開始點票，數目超過八十萬張，佔總選票數目嘅六分之一，加上社會民主黨嘅得票只係落後極右自由黨唔夠百分之一，意味邊個政黨成為第二大黨重有變數，連帶影響組閣談判。但由於社會民主黨同人民黨唔啱牙，外界分析人民黨好可能同自由黨合作，出現右派政黨聯盟，呢兩個政黨響競選期間提出收緊移民、驅逐尋求庇護者同打擊極端伊斯蘭主義等政策，一旦兩黨合作，新政府將會向右傾。不過，由於庫爾茨提倡親歐盟政策，預料唔會對歐盟團結有負面影響。
西布朗

西布朗（英文：West Bromwich），係英國英倫西部西密德蘭山威嘅城鎮，住7.5萬人。
西底家

西底家（？—前586年）係南國猶大末代國王，前597年到前586年在位，屬聖經列王紀下嘅時期。
西巴丹島

西巴丹島（粵拼：sai1 ba1 daan1 dou2，馬來話：Pulau Sipadan）係馬來西亞沙巴州出名嘅島嶼，以優美嘅自然景觀同潛水環境吸引遊客，佢係馬來西亞唯一嘅大洋島，島嶼面積大約4萬平方米，由600米深嘅海底直接伸出海面。
西巴丹島喺馬來西亞成立前後即作為法定「鳥類禁獵區」予以保護。2009年沙巴州元首根據《公園法（1984年）》將呢個島陸域部分（即全島，大約13.5公頃）公佈為「西巴丹島公園」；2015年環島海域同珊瑚礁（大約1萬6846.5公頃）亦經公告劃入公園範圍。
2002年，海牙國際法庭就馬來西亞、印尼兩國對呢個島同利吉丹島主權爭議一案判決兩島歸屬馬來西亞。2000年4月，菲律賓恐怖組織阿布沙耶夫喺呢個島綁架咗21人，包括10個遊客同11個渡假村員工，人質被帶去棉蘭老島，其後全部獲釋。
2021年4月13號，馬來西亞國盟政府喺一場關於1963年馬來西亞協定（MKMA63）特別委員會嘅會議入面，宣佈將西巴丹島嘅行政管轄權完全轉交畀沙巴州政府，並將有關呢個島嘅管理權至於1959年《保護區和保護面積法令》嘅保護之下，由沙巴公園信托局監督，但係安全保障仍然由中央聯邦政府負責。
西巴布亞

西巴布亞（Papua Barat）係印尼一個省，喺西新畿內亞，人口76萬，首府馬諾考里。受荷蘭影響，多人信奉基督新教，並且有分離傾向。
西布朗足球會

西布朗足球會（英文：West Bromwich Albion Football Club）係英格蘭冠軍足球聯賽嘅球隊之一，1878年喺英倫西布朗成立。
西帝汶

西帝汶係指帝汶西部過去屬荷屬東印度嘅地區，而家係印尼領土，歸東努沙登加拉管。佢東面係獨立國東帝汶。
西平

西平係中國河南駐馬店一個縣，總面積1098平方公里，人口83萬。
西康

西康（粵拼：sai1 hong1）係中華民國響中國西南地區設立嘅一個省，省會喺康定，喺中華民國嘅地理大區分類中屬西部地區。

歷史
中華民國北洋政府時期，已經將呢度劃做川邊特別區，準備建省。西康省響1939年1月1號正式成立。
1950年4月，中華人民共和國佔領西康省後，將省會搬到雅安。1955年9月，中共政府廢咗西康省，將原有嘅土地撥去四川省同西藏自治區。

地理
西康省嘅範圍，包括而家四川西面嘅阿壩藏族羌族自治州、甘孜藏族自治州、涼山彝族自治州、攀枝花市、雅安市，同埋西藏東面嘅昌都地區、林芝地區，面積大約45萬平方公里。
地勢方面，西康省西面係青康藏高原（因為西康省廢咗，所以而家只係叫青藏高原）嘅一部份；中部係有怒江、金沙江、瀾滄江等河流流過嘅縱谷地帶；東面係四川盆地嘅一部份。
西庫爾德斯坦

西庫爾德斯坦係敘利亞東北部一個地區，主要由庫爾德族聚居，2013年開始實際自治。
苔口卓也

苔口卓也（1985年7月13號—）係日本足球員，司職前鋒，效力富山勝利。
苗30

苗30係臺灣苗栗縣嘅鄉道，即係聯大路，係國立聯合大學嘅二坪山校區同埋八甲校區嘅連接路。
由台13苗栗縣苗栗市恭敬里路段，去到國立聯合大學八甲校區校門口，全長2.643km，含兩端共四個有紅綠燈嘅路口，全線限速40km/h。

里程
全線都喺苗栗縣境內。
苔原狼

苔原狼（學名：Canis lupus albus）係犬科犬屬嘅其中一個亞種。
苔蘚動物

苔蘚動物係動物界一個門，叫苔蘚動物門（Bryozoa），係結構簡單嘅水生動物。初頭苔蘚動物亦包括內肛動物，後尾分拆出獨立嘅門，而淨低嘅苔蘚動物又叫做外肛動物門（Ectoprocta）。
苔灘

苔灘（韓文：태탄군／苔灘郡 Thaethan gun */?）係朝鮮民主主義人民共和國黃海南道嘅一個郡。
苔蘚植物

苔蘚植物係植物界下面一個門，特徵係唔會開花結果，多數得0.2到10厘米高， 下面有8個綱。
苔涌

苔涌，喺廣州南郊，係海珠區嘅一條自然村，舊底屬番禺縣茭塘司。而家村大姓係徐。1958之後屬新滘公社紅衛大隊。1999年，改屬江海行政街。
美田邨

美田邨，香港公共屋邨之一，喺新界大圍香粉寮，美田路二十二到二十五號，英文叫Mei Tin Estate。行政上歸沙田區，香港房屋委員會劃入新界東。二〇〇六年入伙。屋宇設計為新和諧式一型。一共有八座，分別係美秀樓、美麗樓、美景樓、美致樓、美樂樓、美滿樓、美庭樓、美全樓。總共有六千七百伙。以平方米計算，大細由十四米〇五到四十米一五。

武肺
喺2022年2月6號，因為武漢肺炎嘅關係。本邨美秀樓被列入「受限區域」，而居民需要強制檢測。
美眼蛺蝶

美眼蛺蝶（Junonia almana）係蛺蝶科下嘅一種蝴蝶。
美祿恐龍

美祿恐龍（英文：Milo Dinosaur）係馬來西亞同星加坡流行嘅嘢飲，將一杯有冰嘅凍美祿，面頭再滲啲美祿粉。
美積士

美積士，日本男聲合唱團之一，或歌唱組合，一九五八年建團。建團四人，鹿島武臣、玉田元康、西脇久夫同大町正人，都原屬早稻田大學合唱團成員。二〇一一年，大町正人死，二〇一三年，吉田秀行補上。二〇二一年，西脇久夫死，三人繼續。
日文表記ボニージャックス，相對於英文BONNY JACKS。
出道前，由監制小島正雄要求佢四人，要累積夠百支曲先畀出道。一年間，佢哋一齊住，自煮自力，一日練歌八粒鐘。
歌路好廣，世界各地歌都唱，過五千支歌，有歌之傳導師之稱。一般歌有，民謠、爵士樂、童謠、軍歌、廣告歌、電視歌、電台歌、公司歌、宿舍歌，包羅萬有。
三度參加紅白歌唱大賽，有唔少日本出名歌曲。
二〇二二年九月廿一號，所屬新西北企業，向東京地方裁判所申請破產。
美盧篇

《美盧篇》（Μένων，羅馬字：Ménōn）係柏拉圖嘅蘇格拉底式對話。
喺美盧篇當中，就有講到蘇格拉底同人討論知識嘅定義，途中主張「淨係得真確信念唔算係具有知識」噉嘅見解:97。
美禰

美禰係日本山口縣一市，人口約莫2.6萬。
西營盤

西營盤（粵拼：sai1 jing4 pun4，英文：Sai Ying Pun），舊時英人稱呢帶爲西角（West Point）。佢係香港一地，喺香港島，行政上歸中西區。西營盤地處港島西環中間，西面近有石塘嘴，遠有堅尼地城，東面近有太平山，遠有上環。北低南高。北面係域多利海口，南面係龍虎山。南面多數係花崗岩，出自侏羅紀，而北面多數係填海沙石，十九到廿一世紀都有。
海盜張保仔營盤，卽係軍營，有指係英國軍隊，或者係，曾經駐紥此處，所以就噉叫。
西營盤道有港鐵港島綫嘅西營盤站。
西營盤母嬰健康院

西營盤母嬰健康院，香港母嬰健康院之一，為母嬰同婦女而設，有健康檢查，有家庭計劃等，址喺西營盤皇后大道西，西營盤賽馬會分科診療所入便，英文叫Sai Ying Pun Maternal and Child Health Centre。行政上歸中西區。開禮拜一到五，禮拜六開每月第二同第四個，公眾假期唔開。歸衞生署管。
西營盤郵政局兒童遊樂場

西營盤郵政局兒童遊樂場，香港公園之一，遊樂場之一，喺西營盤薄扶林道八十八號對面，西營盤郵政局嗰處，英文叫Sai Ying Pun Post Office Building Children's Playground。行政上歸中西區。設施有戶外乒乓球檯。
西營盤長者健康中心

西營盤長者健康中心，香港長者健康中心之一，為老人而設，防治疾病，促進健康，喺西營盤皇后大道西，西營盤賽馬會分科診療所入便，英文叫Sai Ying Pun Elderly Health Centre。行政上歸中西區。開禮拜一到五，公眾假期唔開。歸衞生署管。
西營盤社區綜合大樓

西營盤社區綜合大樓（英文：Sai Ying Pun Community Complex）係香港香港島一座建築物，喺西營盤高街2號。建築物正立面係香港法定古蹟。
建築物喺1892年起好，用嚟做國家醫院外籍護士宿舍。1941年，建築物改做域多利精神病院嘅女子精神病院，香港日治時期停用，戰後恢復，1961年青山醫院落成後改做日間精神科門診部，1971年停用，之後一路空置。坊間覺得空置原因係鬧鬼，所以叫佢做高街鬼屋。去到2001年，香港政府將建築物重建，改做西營盤社區綜合大樓，只係保留原建築正立面嘅大麻石外牆同走廊。
西營盤郵政局

西營盤郵政局（Sai Ying Pun Post Office）係香港島中西區一間郵局，嚮西營盤薄扶林道27號，西營盤郵政局大廈樓下。郵局每星期5日半開門做生意，即係星期一至星期五9點半至5點，而星期六只開到1點。
西營盤郵政局大廈係一座政府物業–已婚消防員宿舍，十幾層樓高，以前曾經係當地最宏偉嘅大廈之一。入面1樓有個室內公園遊樂場，日頭係公共空間，人人都可以入去玩遊戲或者輕鬆吓。
西牆由香

西牆由香 ，係日本嘅一個女藝人同埋配音員。
西班牙內戰

西班牙內戰係喺1931至1939年期間發生喺西班牙嘅一場內戰，由代表保守力量嘅右翼份子同共和國之間極端意識形態分歧嘅矛盾所引發。
內戰期間，全世界分別支持左派同右派嘅人都不約而同嚟到西班牙幫手或者聲援，最後喺內戰入面總共死咗成三萬幾人。而結果係西班牙嘅民主政治失敗，亦令西班牙開始咗佢差唔多三十九年嘅獨裁政權。
由於呢場內戰涉及極端嘅左右派意識形態鬥爭，令唔同立場背景嘅人對事件都有唔同解讀，所以呢單嘢除咗充滿爭議之外，同時亦有好多學者鍾意拎出嚟研究。
西爾河

西爾河係非洲東部一條河，起源自馬拉維湖，最後流入贊比西河，長402公里，流經馬拉維同莫三鼻給。
西班牙人名

西班牙人名，係指西班牙人嘅姓氏命名習慣。西班牙嘅人名由名（nombre）同兩個姓（apellidos）組成，兩個姓分別係父姓（apellido del padre，又叫首姓）同母姓（apellido de la madre，又叫次姓）。

姓
西班牙各地區最常見嘅姓
西班牙人嘅姓由首姓（又叫父姓）+ 次姓（又叫母姓）組成。首姓即老豆個父姓，次姓即阿媽個父姓。首姓放先，次姓放後。兩個姓之間可以用y、e、de（de會直譯成「德」，而且唔加點）呢啲連接詞同介詞放埋一齊；不過響漢譯返嚟個陣，「y」同「e」有機會譯成破折號，亦可能直接用點代替。
1999年之後，西班牙籍住性別平等法案通過，亦通過另一個關於姓嘅嘢，就係允許西班牙人改變首姓同次姓嘅次序。響2013年之後，當父母響仔女嘅姓上有分歧，就要跟政府安排。跟據西班牙法律，當仔女響成年之後就可以決定自己姓氏嘅先後次序。
西班牙人依家一般唔會冠夫姓，以前就會。不過響某啲上流場合，女方可能會冠夫姓，即響自己個次姓之後再加上老公個父姓（連接詞係de）。例如一個女人叫比雅特麗斯·高慕斯·山齊士，佢老公叫柏度·杜克·費蘭迪斯；咁當佢出場呢啲場合個陣，就可能會冠夫姓，變成「比雅特麗斯·高慕斯·山齊士·德·杜克」。雖然可以咁做，但法律上都冇硬性規定。
加y用嚟連接首姓同次姓嘅情況通常會響官方文件或者族譜中常見，由十六世紀開始興，係好正式嘅用法，依家一般人都會直接唔用。不過響加泰羅尼亞，加y就比較普遍（響加泰羅尼亞文之中係讀i）。如果響加泰之外嘅地方，加y會畀人視為老套或者高貴嘅代名詞，現時西班牙國王菲臘六世就係例子。

人名
西班牙人個名好多時係其他文演變而成，就好似出自拉丁文嘅 Felix、Julio，出自希伯來文嘅 Samual、Daniel，出自希臘文嘅Pedro、Alexjandro，仲有出自英文嘅Enrique、Alfredo。呢啲名唔多唔少會同天主教聖人有關。
而佢哋嘅名可能係單一嘅，亦有可能係複名。就好似一個叫 Juan Pablo 嘅男人，響西班牙文化係視為一個連住嘅名，而唔係分開；因為西班牙人唔知乜嘢係中間名。
女仔名有時係將男聖人名女性化，喺西班牙文比較英文普遍，例如 Josefa，就係由男人名 Josef 女性化而來。
不過有啲男人佢哋個名或者會出現女人名。就好似叫「Juan Carlos Teresa Silverio Alfonso de Borbón y Battenberg」嘅男人，入面就出現咗「Teresa」呢個女人名。原因係佢哋想通過咁嘅方式嚟紀念天主教嘅女性聖人，最常見嘅係「Maria」。

用法
一個叫Antonio Gómez López嘅男人，可以叫佢做Señor Gómez（即高慕斯先生）。以下係佢嘅稱呼：
Antonio
Toño（暱稱）
Antoñito, Tonín or Nono（愛稱）
Señor Gómez
Señor Gómez López
亦可以叫佢做Don Antonio或Don Antonio Gómez。
出名作家賈夫利耶·哈斯亞·馬紀斯，響粵文圈之中成日畀人叫做「馬紀斯」，其實係非常錯誤嘅叫法，正確叫法應該係「哈斯亞·馬紀斯」。不過都有出現以母姓做簡稱嘅情況，就好似西班牙前首相荷西·路易·洛迪古斯·薩帕特羅（José Luis Rodríguez Zapatero），由於佢父姓洛迪古斯（Rodríguez）太常見，所以好多時會簡稱佢係薩帕特羅（Zapatero，係佢母姓）。同樣例子仲有出名抽象派畫家畢加索、劇作家羅卡，情況同薩帕特羅一樣。

外國
當外國人成為西班牙公民之後，佢哋響法律上有義務要改個西班牙名。如果呢個人本身係嚟自一啲得一個姓嘅地方（就好似歐美人名、漢族人名），咁如果佢要改西班牙名，一係學當地人咁加佢阿媽個姓上去，一係就將佢個姓翻倍。舉個例，如果一個叫John Alex Smith嘅英國人想要改西班牙人名，可以改叫John Alex Smith Smith或者John Alex Smith Williams（Williams係佢阿媽個姓）。
另外，外國人響推測西班牙人嘅首姓同次姓嗰陣都會出錯。就好似作家賽華提亞·環·阿爾沃（Sebastià Juan Arbó，1902-1984）畀美國國會圖書館誤以為「阿爾沃」係佢個首姓、「賽華提亞·環」係佢個名，所以就排佢係A字頭。但其實，「環」先係佢個首姓，「阿爾沃」只不過係佢個次姓，所以應該要排佢係J字頭；雖然響西班牙好少人姓「環」。面對咁嘅情況，只可以問一問本人或者跟法律文件嚟處理。

其他地區
西班牙本地有其他地區，而佢哋嘅命名習慣大致上同西班牙人名差唔多，但又有啲分別。可以去睇下：
加泰隆尼亞人名
加利西亞人名
巴斯克人名
西班牙兔

西班牙兔（學名：Lepus castroviejoi）係兔科兔屬嘅其中一個種。
西牛貨洲

西牛貨洲（梵文音Aparagodānīya或者Aparagoyāna），又叫西牛賀洲、西瞿耶尼洲，係佛經所記四大部洲之一，係佛敎世界觀一部份。佢形似望月（滿月），㘣形，喺須彌山西，畀大鹹水海包圍。洲多牛，用牛做買賣，所以叫牛貨。洲中有樖高樹。
大洲兩側有兩中洲，一樣樣嘅，只不過細啲。周圍重有數百小洲。
大洲有西方廣目天王守住。
《西遊記》中，如來佛所在嘅大雷音寺，就喺西牛貨洲。
華星唱片

華星唱片（英文：Capital Artists）係香港一間唱片公司，現時係豐德麗控股有限公司全資附屬機構。自1971年正式成立後，唔少天皇巨星都曾經羅致旗下，例如羅文、甄妮、成龍、梅艷芳、張國榮、劉德華、李克勤、郭富城、黎明、陳奕迅、楊千嬅、梁漢文、鄭秀文、許志安、草蜢、蘇永康、韓紅、詹天文、莊殷玥、劉芷君、鄧曉殷、繆昀希、楊秉頤、梁善知、林楚麒、黃敏華等。喺八、九十年代叱咤一時嘅華星唱片，旗下歌手數目喺高峰期間多達數十位，喺八十年代嘅樂壇更同寶麗金（家下環球唱片）並駕齊驅。
華星唱片初時係TVBI附屬機構，喺1996年被南華早報集團收購，喺2001年10月20日將餘下十幾名員工遺散並宣佈公司停止運作，但保留公司品牌、商標以及一切歌曲版權，直至2008年由商人林建岳旗下豐德麗收購，並成為東亞唱片 旗下品牌。重組後簽約旗下歌星包括韓紅、蘇永康、劉浩龍。

歷史
1971年：華星娛樂有限公司正式成立，初時主要為舉辦演唱會以及為TVB代理唱片發行，並未有香港歌手加盟以及推出專輯。
1982年：華星嘅唱片部以及經理人部門正式成立，並以華星唱片為名為沈殿霞、趙雅芝、石修、李司棋等幾十名TVB藝員發行首張唱片「群星高唱」（CAL-02-1001），佢哋亦因此俾人當咗係華星旗下合約歌手。
1982年：陳美齡由娛樂唱片轉會加盟，做咗華星唱片旗下第一位香港歌手並推出華星第二張唱片「灕江曲」（CAL-01-1002）。
1982年：張國榮加盟，成為華星唱片旗下第一位男歌手。
1982年：聯同TVB合辦「第一屆新秀歌唱大賽」，梅艷芳攞到冠軍後簽約華星唱片。另外，羅文、張國榮、陳潔靈、甄妮等先後喺同公司，令華星唱片成為八十年代獨當一面能夠擁有多位巨星嘅唱片公司。
1983年：羅文由百代唱片（香港）轉會加盟，喺華星6年內演繹唔少名曲。
1986年：黎明喺「第五屆新秀歌唱大賽」獲得銅獎，簽約華星唱片，但發展平平，直至1990年轉到寶麗金先至受到重視，並喺1992年成為四大天王之一。
1987年：張國榮離巢過檔新藝寶唱片公司。
1995年：為提高唱片銷量，華星唱片帶頭將唱片零售價一律減至88蚊。
1996年：正式被南華早報收購，之後傳出會賣走華星唱片，但總經理吳雨即時作出否認。
1997年：推出已離巢嘅鄭秀文（1995年轉投華納唱片）以及許志安（1997年轉投正東唱片）嘅《情侶雙打》唱片，引來兩位當事人不滿，華星唱片同時亦開始走下坡。同年，華星唱片廿五週年紀念，嗰年所有唱片都印有紀念標誌，而「新秀歌唱大賽」改名做「全球華人新秀歌唱大賽」。其後個比賽改左做由英皇娛樂同埋TVB合辦。
1998年：當時貴為華星老臣子嘅梅艷芳公開炮轟華星，喺未通知下推出佢嘅精選碟。
2001年：車婉婉公開話對華星失望，因為喺華星期間只喺1993年推出一張唱片。同年，新秀出身嘅楊千嬅以及鄧健泓相繼離開華星，分別簽約新藝寶唱片、正東唱片公司。
2001年10月20號：遣散十五名員工，只有兩名員工留職到月底，剩低嘅歌手合約未有交代。事實上，當年華星並冇執到，只係除咗版權管理部以外一切運作腰斬。
2003年11月，曾任職索尼音樂娛樂（Sony Music）、華納唱片、EMI Group Hong Kong Ltd.（百代唱片 (香港)，現時佢嘅運作實際由華納唱片維持）、環球唱片同佢附屬公司（新藝寶唱片、正東唱片及上華唱片 (香港)）等唱片公司嘅Jacqueline加入華星任版權經理一職。佢加入華星之前做過洲立影視品牌經理，負責邵氏影片品牌。
2004至05年期間，華星推出《成人兒歌》、《梅憶錄》、《影視紅聲》、《雛鳳鳴劇團經典戲寶-李後主/俏潘安》、《張國榮History - His Story》以及DSD 數碼復刻系列等等。《梅憶錄》更榮獲IFPI最暢銷十大廣東唱片之一。《梅憶錄》、《張國榮History - His Story》兩張專輯嘅部份收入分別為關懷愛滋以及兒童癌病基金籌款。
2008年宣佈由商人林建岳旗下豐德麗購入華星唱片，據知收購價達8,800萬元，成為東亞唱片一部分。其後東亞開始以「東亞+華星」嘅名義為前歌手重新發行部分唱片。
2010年5月14號，樂壇天后楊千嬅正式由東亞旗下姊妹公司A Music轉投東亞唱片一部分嘅華星唱片。成為華星旗下首個回歸嘅女歌手。並喺10月8號推出回歸華星後全新唱片《Home》EP。
2010年10月18號，劉浩龍由東亞調去佢一部分嘅華星唱片。成為華星旗下首個回歸嘅男歌手。並推出轉調後第一首派台歌曲《冇事，有心》。
2011年1月7號，蘇永康加盟華星唱片。其後，韓紅亦調至華星。
2020年，楊千嬅轉投華納唱片。
華族

華人：泛指有中華民族血統嘅人。
漢族：嚴格定義上嘅民族，係中華人民共和國56個民族之一。
華族 (越南)：亦即越南華人，係越南54個民族之一。
華族 (日本)：係日本自明治以來到1947年間嘅特權貴族階層，來源於原先嘅公卿、藩主，佢確立嘅制度叫「華族制度」。
華星冰室

華星冰室（Chrisly Café）係喺香港灣仔克街6號廣生行大廈地下B1號舖嘅出名冰室，以華星唱片命名。之後喺旺角同筲箕灣開分舖。招牌菜係黑松露炒蛋多士，冰室亦參考茶餐廳運作。餐廳老闆都係樂壇中人，包括經理人文迪、跳舞組合EO2隊員彭懷安（Eddie）。冰室主打八十年代情懷，有唔少明星捧場，譬如陳奕迅、楊千嬅。
2014年12月2號，西環加開新分舖 - 華星客棧，大玩客棧風，股東包括蔚雨芯（Rainky）、彭懷安（Eddie）、朱慧敏同狄易達。
華星冰室英文名原本叫 Capital Cafe（「Capital」嚟自華星唱片嘅英文名），約莫2019年2月開始改用 Chrisly Café，而佢個標誌除咗更新英文名，又將標誌頂頭粒星換咗做咖啡杯。

反修例風波
2019年，香港爆發反修例運動，藝人譚詠麟（人稱「校長」）曾經高調撐警方，引起支持運動嘅市民反感。華星冰室其中一個招牌菜叫「校長多士」（黑松露芝士多士），所以唔少人認為譚詠麟同華星冰室有關係，發起拒絕幫襯行動。但大股東簡文迪亦有參與撐警集會，雖然華星冰室就發咗份聲明，澄清譚詠麟唔係股東或者有任何關係，又話自己無發表過政見立場。不過有啲網民對呢份聲明唔多接受，覺得係因為冰室生意唔多好，又唔抵得「黃店」龍門冰室多人幫襯，先至同譚詠麟割席。

中國大陸
2011年，華星冰室同大陸商人合作，用特許經營方式喺廣州開兩間分舖，大陸拍檔負責管理財政同行政，香港公司就做顧問，但大陸拍檔從未正視餐廳食物質素問題，結果引來網上劣評如潮，最後因為多項糾紛（財政混亂、文化差異）不歡而散，而家透過法律向對方追討。

澳門
2014年6月，華星冰室進駐澳門皇朝區，等澳門人都能感受地道茶餐廳文化。
華眾控股

華眾控股有限公司，又叫華眾控股（英文：Huazhong Holdings Company Limited，港交所：06830），在1993年由周敏峰先生喺寧波開咗「寧波華眾塑膠有限公司」。
而家業務係喺中國內地經營同銷售模具同工具，包括生產複雜同大型汽車車身零件（好似LPIM用模具、保險杠同前端框架）。而總喺中國浙江省象山縣西周鎮鎮安路104號。而股份喺2012年1月12號喺香港交易所主板上市，招股書資料，招股價係1.5港紙，發售股份係200,000,000股，集資額係3億港紙。
華碩

華碩（Asus）係臺灣一間電子公司，專出電腦硬件同流動裝置。
華穗路

華穗路（粵拼：waa4 seoi6 lou6）係中國廣東省廣州市入面嘅一條主幹道。呢條馬路喺天河區珠江新城入面，南邊喺臨江大道嗰邊開始，一直向北去到黃埔大道西嗰邊。

概要
全長1.5公里，闊17米，雙向4車道。
華納兄弟探索

華納兄弟探索(Warner Brothers Discovery，WBD)係一家美國跨國大眾傳媒同娛樂集團。 佢係喺AT&T分拆嘅華納媒體並於2022年4月8日與探索公司合併之後成立嘅。
華約茨佐省

華約茨佐省係亞美尼亞嘅其中一個省，面積2,308 平方公里，人口50,300/50,800。
華納97好精選

《華納97好精選》係華納唱片喺1998年推出嘅雜錦碟。
華南大橋

華南大橋（粵拼：waa4 naam4 daai6 kiu4）係中國廣東省廣州市嘅一條橋，1996年12月喐手起，1998年11月落成通車。呢條橋橫跨珠江兩岸，將天河區同埋海珠區嘅華南快速幹線連埋一齊。佢係家陣廣州嘅珠江前航道入面，橋面最闊嘅橋。

連接位
北邊從天河區嘅獵德村開始，跨過珠江，南到海珠區嘅赤崗磨碟沙嘅海軍碼頭連埋一齊。

長度、闊度、高度
橋全長1610米（主橋410米），闊36米，雙向八車道。兩邊嘅人行道各2.25米，車行路闊30米。橋底高度20米。
華加諾娃

華加諾娃（俄文：Агриппина Яковлевна Ваганова，1879年6月26號—1951年11月5號）係俄羅斯史上一個好出名嘅芭蕾舞蹈員同芭蕾舞老師，創始咗華加諾娃方法呢個芭蕾舞門派。
華北

華北（粵拼：waa4 bak1）係一中國地理大區，廣義上等於北中國。傳統上，淮河以北嘅中國地區都可以叫做華北。按照省份，有官方嘅地理分區，其中中華民國大陸時期將河北、山東、河南、山西、陝西、甘肅、北平、青島、天津、西安共六省、四直轄市劃爲華北地區，而家嘅中華人民共和國將北京、天津、河北、山西、內蒙古共兩直轄市、兩省、一自治區劃爲華北地區。
華北豹

華北豹（學名：Panthera pardus japonensis）係中國特有嘅豹，分佈喺華北，係瀕危物種。
華加諾娃方法

華加諾娃方法（Vaganova method）係一種源自俄羅斯嘅芭蕾舞訓練法，由俄羅斯芭蕾舞老師華加諾娃（Agrippina Vaganova）所創。華加諾娃佢本來係一個芭蕾舞蹈員，後嚟喺 1916 年退休，改行做芭蕾舞老師，後尾仲喺 1934 年嗰陣寫出咗《The Fundamentals of Classical Dance》（粵文：古典舞嘅基礎）一書，呢本書俾好多後人引用，成為咗本經典。
華南

華南係中國南部，唔同人範圍有別。

義
大嘅，可以係秦嶺及淮河線以南。呢種區分包括氣候、經濟生產、交通、文化等嚟區分，南方屬於副熱帶季風氣候以及熱帶季風氣候，以水稻為主糧，古時以水路運輸爲主。
細啲指五嶺以南，江西、湖南有少部份喺五嶺以南，卽係嶺南。
民國教科書中，華南定為福建、廣東、廣西、貴州、雲南五省，舊時廣東包括海南。以及香港同澳門。
細嘅指廣西、廣東、海南及香港同澳門。
西南偏南

西南偏南，或者叫西南偏南方，係指西南同南之間，接近正西南偏南嘅方向。而正西南偏南係正西南同正南正中間嘅方位，符號SSW，來自英文South-southwest。用真方位角表示，係202.5度，符號202.5°，用羅經方位角，係S22.5°W。
西南偏南相反方向係東北偏北。正西南偏南相反就係正東北偏北。
西南大學

西南大學（粵拼：sai1 naam4 daai6 hok6），簡稱西大（sai1 daai6），喺重慶北碚，係中華人民共和國教育部直屬高等院校。佢係喺2005年由西南師範大學同西南農業大學合併成，而家附帶1個分校（西南大學榮昌校區）、1個獨立學院（西南大學西塔學院）、1個研究所（中國農科院柑桔研究所）。

史
1906年：川東師範學堂成立。
1936年：改名叫四川省立教育學院。
1950年：教育、國文、外文、史地、數學等系同國立女子師範學院合併成西南師範學院；農藝、園藝同農產製造等系同私立相輝學院合併成西南農學院。
1985年：兩間學校分別改名叫西南師範大學、西南農業大學。
2000年：重慶市輕工業職業大學併入西南師範大學。
2001年：西南農業大學、四川畜牧獸醫學院、中國農業科學院柑桔研究所合併成新嘅西南農業大學。
2005年：西南師範大學同西南農業大學合併，成立西南大學。
西區海底隧道

西區海底隧道（英文：Western Harbour Tunnel），簡稱西隧，係香港第三條過海行車隧道，亦係全港首條三線雙程行車嘅過海隧道同埋全港最大嘅海底隧道。

概要
西區海底隧道係1993年9月2號動工，由中信泰富、嘉里建設及港通控股組成嘅香港西區隧道有限公司起，1997年4月30號通車。隧道全長2千米，車速限制每個鐘80公里。穿過維多利亞港，將西九龍填海區同港島西區西營盤兩岸獨立嘅道路網連埋一齊。

過往收費
西區海底隧道嘅收費有「法定收費」同埋「優惠收費」兩種。法定收費係法律上所訂立嘅收費，不過駕駛者行經隧道時，實際上收取嘅費用唔一定同法定收費一樣。駕駛者所繳交嘅隧道費稱為「優惠車費」。
西半球

西半球係指地球本初子午線（格林尼治子午線）以西、對向子午線以東嘅地方。
西半球主要包括成個北美洲、南美洲、一部份南極洲，同埋小部份亞洲、歐洲、非洲、大洋洲。
西半球嘅海洋有大西洋同太平洋。
西南偏西

西南偏西，或者叫西南偏西方，係指西同西南之間，接近正西嘅方向。
西南印度洋海嶺

西南印度洋海嶺係印度洋西南一個海嶺，喺非洲南岸對出，非洲板塊同南極洲板塊之間。
西南

西南，或者叫西南方，係指西同南之間，接近正西南嘅方向，而正西南係正西同正南正中間嘅方位。西南相反方向係東北。正西南相反就係正東北。

符號
如果係正角時：
真方位角：225°
羅經方位角：S45°W。
西南埃塞俄比亞人民州

西南埃塞俄比亞人民州係埃塞俄比亞嘅一個州，喺國土西南部，首府邦加。
解剖病理學

解剖病理學（英文：Anatomical pathology），又叫病理解剖學，係個醫學專科，交集解剖學同病理學，專門研究用身體組織同體液樣本去診斷疾病。
解嚴紀念日

解嚴紀念日係中華民國《紀念日及節日實施辦法》中規定嘅一個紀念日，喺每年嘅7月15號，只紀念，唔放假。
紀念日係為紀念1987年7月15號中華民國政府解除「台灣省戒嚴令」而設。戒嚴令自1949年5月19號頒布，第二日開始行使，行咗38年幾。
2007年6月，行政院召開兩次協商舉辦「解嚴廿周年紀念系列活動」會議，決議提請內政部研訂7月15號為紀念日。內政部隨即修正《紀念日及節日實施辦法》，將7月15號訂為解嚴紀念日。6月20號，行政院會議審議通過。
解放區

解放區係中國共產黨喺國共內戰期間對自己控制嘅地區嘅稱呼，喺中華民國政府立場係淪陷區。解放區初頭只係中國大陸東北部，但隨住中華民國政府戰況失利，解放區越嚟越大，最後包晒成個中國大陸。
解國際象棋

解國際象棋（英文：solving chess）係指嘗試攞數學方法搵出國際象棋當中最勁嘅策略，即係想搵出「有冇方法係黑棋或者白棋嗰方可以採取，而且採取咗就包贏嘅」。
萬年曆

一個五十年嘅「袋裝萬年曆」，可以透過轉個錶盤嚟睇每日係星期幾。
萬年曆係可以喺唔同年份都啱用嘅日曆，通常設計嚟係想睇某年某月每一日分別係禮拜幾。
萬德站 (韓國)

萬德站係釜山地鐵3號線嘅一個地底車站，喺韓國釜山廣域市北區萬德洞（韓文：만덕동 (부산)）。

車站結構
站體係1面2線島式月台嘅地底車站，等車月台有月台幕門，有4個出口。
等車室同月台之間有6部𨋢同16部扶手電梯。等車室喺地下1樓，月台就喺地下9樓。

史
2005年11月28號：落成啟用。
萬慶良

萬慶良（1964年2月—），廣東梅州五華縣客家人，原中國共產黨第十八屆中央候補委員，2010年至2014年間先後做過廣州市長同市委書記。中共中央黨校研究生院在職研究生班經濟管理專業碩士，華南理工大學管理科學與工程專業博士，在職研究生學歷。做過中共蕉嶺縣委書記、梅州市委常委、中國共青團廣東省委書記、揭陽市市長、中共揭陽市委書記，主政廣州之後做廣東省副省長、廣州市市長、中共廣州市委書記、廣東省委常委等職位。2014年因涉嫌嚴重違紀違法而被調查。
做緊市委書記嗰陣，萬慶良經常有出格嘅舉止同言論，喺樓價飆升嘅情況下，發表「我租嘅房先600蚊」嘅言論畀網民叫做「六百帝」同「六百萬」，又喺2011年政府組織嘅橫渡珠江活動入面，以一個月嘅游泳學習經歷獲得第二名而被引為笑談。2014年10月9號，萬慶良被開除黨籍同公職，移交司法機關。同年10月9號畀廣西公安刑事拘留，10月17號畀廣西人民檢察院逮捕。
萬年大廈

萬年大廈（Manning House）係香港島中環嘅一幢商業樓，嚮皇后大道中38號，毗鄰陸佑行，對面馬路係萬邦行。亦係香港中區嘅幾座老牌舊寫字樓大廈，有幾廿年歷史。樓下係地鋪同商場，搭升降機上樓上係寫字樓醫生村同商行咁。
萬年大廈由新世界發展開發，以前樓下有間珠寶店同相機鋪，落地庫有間百佳超級廣場，而家轉咗係G2000。地鋪係周大福珠寶同專業旅運，閣樓係大快活快餐店，再上一層係香港蘇淅滬同鄉會私人會所。由富城物業管理。
萬年蟲

萬年蟲係日本電視遊戲寵物小精靈系列入面嘅其中一隻小精靈，編號140。身體顏色主要係啡色同黑色。
萬年青

萬年青（粵拼：maan6 nin4 cing1；學名：Rohdea japonica），又嗌斬蛇劍（zaam2 se4 gim3），中藥界嗌白河車（baak6 ho4 ce1），係百合科萬年青屬嘅長年生常綠草本植物，喺中日韓三國都可以搵到。

名
「萬年青」個名出喺樖嘢因為一年四季都係綠色到唔謝嘅樣。

樣
根莖粗而短，肉質。植株高5～6dm。葉叢生，都生喺梗狀根位；闊帶形，革質，肥而厚，全緣兼波浪形。花屬穗狀花序，頂生喺葉堆入面，高1～2dm；花色喺啱開無耐係淡綠白，熟時轉黃或橙紅；每年春末夏初開花。果屬漿果，紅色。

用途
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
植株多數用嚟整庭院嘅裝飾植物。佢嘅根同葉可以做藥：

文化
喺中國大陸，呢種植物都以觀葉植物為主，從古代到而家都俾人睇成吉祥同長壽。
萬年戲臺

萬年戲臺（粵拼：maan6 nin4 hei3 toi4），又嗌興坪古戲臺，係中國廣西桂林嘅古蹟，大清乾隆四年（公元1739年）起好，位置喺陽朔興坪古鎮榕潭街23號。而家屬陽朔縣嘅重點保護文物。佢亦係興坪古鎮嘅傳統文化活動中心。
呢個戲臺原先係熙三幢并聯耳房式，但後嚟改成磚木結構。成個建築都有比較高嘅文物價值。喺每年過節時，醒獅、舞龍同唱大戲都成日嚟呢度辦。
萬年縣

萬年係中國江西上饒一個縣，總面積1141平方公里，人口36萬。
萬德苑

萬德苑（英文Man Tak Yuen），香港道觀，喺林村梧桐寨，就近梧桐寨瀑布。無車路去到，但可以經林錦公路，入梧桐寨村路尾，再行路入去。萬德苑歸萬德至善社管。道觀合道佛儒三教，屬道教全真龍門派。

史
一九一八年二月十五號，廣東道教應元宮，存乩示壇訓：
黃梅雨朾芝蘭窗，空谷聲傳月影長，
倏忽蟲鳴驚蟄過，又是清明惹斷腸，
戊午壬辰舒巽軫，雨伯風師灑桃疆，
消炎何須瓜似錦，自有分龍水夜涼，
梧桐結子落南山，一胍法傳到新班，
待到分壇即顯聖，又增高字立派頒，
軋軋雲車任遨遊，香海雲霓似蜉蝣，
一粟乾坤壺內顯，醉眼惺忪二十秋，
獨憐草莽山頭寄，郤衍群雄及早謀，
管他濁世團團轉，南山古洞好清修，
華蓋金燈高樹日，邀得鄉民共我遊。
萬德至善社弟子，按呂純陽祖師訓示，一九七二年九月，喺梧桐寨，起萬德苑。

屋宇亭臺
萬德苑入口有萬德苑牌坊，上萬德徑有萬德苑山門。主殿呂祖殿，供奉呂純陽，前有王靈殿，供奉護天宮大王，兩旁有鐘亭、鼓亭，山門梯級上水月宮，供奉觀音大士，旁有童男童女。五福軒，供奉玉皇大帝。行天宮，供奉關帝。斗姥殿，供奉斗姆。三清殿，供奉三清天尊同十八仙佛聖神，另有藏經閣。亭園有八仙亭同積德亭。
西澳洲葉蟾躄魚

西澳洲葉蟾躄魚（學名：Phyllophryne scortea）係躄魚科葉蟾躄魚屬嘅其中一個種。
西澤淳二

西澤淳二（1974年5月10號—）係日本足球員，司職後衞，效力過川崎綠茵，清水心跳，川崎前鋒，名古屋八鯨，鹿島鹿角，及札幌岡薩多。
西澳洲政府

西澳洲政府體制係隸屬於澳洲憲法嘅政府體制，成立於1890年，經歷咗百餘年多次嘅修訂。自1901年起，西澳洲成為澳洲聯邦（Commonwealth of Australia）嘅一個州，同聯邦嘅關係亦首先尊重西澳憲法。根據澳洲憲法，西澳洲除咗被聯邦分割部分嘅立法權同司法權，其他方面保持完全獨立。西澳洲係根據西敏制嘅精神——英國式議會政治體系，實行三權分立。
立法權取決於西澳洲嘅州議會，包括由西澳洲州長代表與兩院-西澳上議院同西澳下議院。 行政權取決於行政會議，包括州長同資深部長（或稱資深廳長）。行政權由西澳洲州長同內閣行使，內閣由下議院嘅多數黨黨魁（即州長出任者）任命。 司法權由西澳最高法院同次級法院體系行使，但聯邦高等法院有最後嘅司法權。喺澳洲憲法授予聯邦政府權力制定為法律嘅情況下，其他聯邦法庭亦有一定嘅司法權。 西澳洲州議會設喺首府伯斯，政府功能方面由州議會負責監督。往昔隸屬伯斯市嘅各市區而家劃分為三十餘個地方政府（LGA），由於政治、經濟、自然環境等都有密切嘅關係，所以通稱為「伯斯大都會」。
西澳銀行

西澳銀行（BankWest）係一間總部喺澳洲西澳珀斯嘅銀行，之前叫做「Bank of Western Australia」。本來係屬於蘇格蘭哈里法克斯銀行旗下。不過喺2008年嘅時候被澳洲聯邦銀行收購咗。西澳銀行而家喺雪梨、墨爾本、布里斯本、阿地利同埋首都坎培拉都有分支機構。
西澤明訓

西澤明訓（1976年6月18號—）係日本足球員，司職前鋒，日本足球代表隊前成員。

日本足球代表隊
西澤明訓喺1997年到2002年間爲日本隊出場29次，入咗10球。佢代表日本參加過2002年FIFA世界盃。
西澳洲

西澳洲（英文：Western Australia，縮寫：WA）又叫西澳州（對應普通話），簡稱西澳，係澳洲西部一個政區，首府暨最大城市係珀斯。

歷史
西方人發現澳洲之前，澳洲原住民已經喺西澳生活咗四萬年。
1616年，有荷蘭航海家首次踏上西澳沿岸（之前來自印尼蘇拉威西島嘅望加錫人已到呢度採撈海參），西澳一帶於是被命名為新荷蘭。
1829年，英國人建立起澳洲第一個新殖民區—天鵝河殖民地。
1886年，西澳發現金礦，開啟咗西澳經濟嘅革新同自治運動，最終4年後白人全體選出問責政府。
1897年，珀斯新港口建設完成後，經濟發展迅速
1901年，西澳加入新成立嘅澳洲聯邦。

地理
西澳洲氣候主要係沙漠形，西南一角就係地中海氣候，與世隔絕嘅環境孕育出獨特生態。西澳亦係研究古生物學同地質學嘅理想地點—長期超穩定嘅大陸核構造保存咗全球數一數二古老嘅岩石（超過三十億年歷史），當地更曾出土疑似最古老嘅生命痕跡，亦喺鯊魚灣孕育著被譽為活化石嘅疊層岩。咁嘅地質為當地帶來極豐富礦產，主要有鐵礦、石油同金礦，開採佢哋更喺2019-20年度構成全國近半嘅出口收入。但古老貧瘠嘅岩質同埋乾旱氣候都令當地不宜發展農業。喺當地開墾須大量投資肥料同水資源。
西濠

西濠，又叫西涌，係舊時省城嘅城濠，佢響舊城牆西側，家下己變成暗渠。西濠原本係條江，喺西濠口流入珠江，曾經係水運要道。大明時，開大觀河，同埋將近太平門一段太平橋填平，將西濠水引入大觀河。重開咗西關十八甫，即係十八個埗頭，當中一津，二甫，三甫，四甫，五甫，六甫，七甫，八甫，全部響西濠西岸。西濠水係由流花湖經一津引入。
後尾佛山水道塞，水道改變，西濠水就好難行船。
西澳大學

西澳大學係澳洲西澳洲珀斯一間公立大學，1911年創校，屬砂岩學府其中一間。
西濠口

西濠口太平南路。一九四〇年
西濠口，廣州一地，濠口，舊時省城西南角稍南，城西濠水入珠江。相當於今下人民南路同沿江西路交界。
舊時好多蛋民住，沿濠入西關等地，商業繁盛之地。大清光緒廿九年，一九〇三年廣三鐵路通車，江邊有石圍塘火車站，過江設西濠口火車站。宣統三年，一九一一年，九廣鐵路通車，去到大沙頭火車站。然而亦設西濠口火車站，就喺廣三鐵路側邊，搭客坐船往來。民國九年，一九二〇年填濠之後，變成馬路，而江邊有好多碼頭。民國十三年，一九二八年，廣三鐵路賣咗火車站。民國廿四年，一九三五年，起堤，大船入唔到，九廣鐵路車站亦廢。
藍青口

藍青口(Mytilus edulis)，又叫藍蠔，係一種常見食用貝，主要喺歐洲北海、美國北大西洋同澳洲地區出產。
好多人誤會藍青口等於青口，但口感有明顯分別。
藍鬍鬚

依幅 1901 年嘅插圖描繪藍鬍鬚將條鎖匙遞畀佢老婆。
呢幅 1875 年嘅插圖描繪女主角啲阿哥殺死藍鬍鬚，當中藍鬍鬚係著住紅色衫嗰個男人。
《藍鬍鬚》（粵音：laam4 wu4 sou1；法文：Barbebleue；英文：Bluebeard），又有譯做《藍鬍子》，係一個源自法國嘅民間故事。呢個故仔畀好多人覺得係兒童不宜，但曾經畀人當係童話噉出版，《格林童話》第一版入面都有收錄。

情節大要
話說好耐好耐之前，有個又有錢又有權嘅貴族男人，佢出嗮名個樣生得奇特，成面都係藍色嘅鬍鬚，所以畀人改咗個花名叫藍鬍鬚。藍鬍鬚先後噉娶咗六個老婆，但佢娶親老婆個老婆最後都會離奇失蹤。女主角係屋企嘅孻女，有一日藍鬍鬚嚟到佢屋企，同佢哋講話佢想娶女主角做老婆，仲即場請咗佢哋食餐大餐。女主角屋企全屋上下都好驚唔想個女嫁畀藍鬍鬚，但女主角見佢咁有錢，就自願話想做藍鬍鬚嘅老婆，肯搬去藍鬍鬚嗰間又大又豪華又偏遠嘅城堡嗰度住。
結婚嘅嘢搞好嗮，女主角到咗城堡，冇幾耐藍鬍鬚就話佢突然間有事要出遠門，要離開城堡幾日。臨走之前，藍鬍鬚交低一條神秘鎖匙畀女主角－女主角發覺條鎖匙可以打開城堡入面嘅任何一道門，間間房入面都有各種嘅金銀財寶，同時藍鬍鬚仲講低一樣嘢：
「
城堡最底有間密室，你鍾意去城堡邊間房玩都得，但絕對唔准入密室。
」
藍鬍鬚走咗之後，女主角一個人喺城堡有啲悶，就請咗佢家姐安妮（Anne）同埋幾個朋友一齊嚟開 paa1 ti4。玩吓玩吓女主角開始好奇，想知地底密室裏面有啲乜，點解會唔准入。最後佢終於忍唔住一個人落咗去開密室嘅門。
一入到去密室，女主角就發現間房成地都係血，而且牆上面仲有一個個鈎，藍鬍鬚打前嗰六個老婆嘅死屍就掛咗喺啲鈎上面。嚇到冇咗半條命嘅女主角一個唔小心，手上條鎖匙跌咗落地，沾到地上面嘅血。女主角執返條匙就即刻有咁快得咁快逃走，一路走仲一路想抹返乾淨條鎖匙上面嘅血。不過原來條鎖匙施咗魔法，啲血跡抹極都抹唔甩。
嗰晚藍鬍鬚提早咗返城堡。佢見到條鎖匙上面嘅血跡，知道女主角入過密室。大發雷霆嘅藍鬍鬚話要即刻殺咗女主角。而正當藍鬍鬚要落手之際，安妮帶埋女主角啲阿哥嚟到城堡，仲個個都擸嗮架生，最後眾人就郁手殺咗藍鬍鬚。
事後，藍鬍鬚啲財富同城堡就歸女主角擁有。女主角安排好好噉安葬藍鬍鬚頭嗰六個老婆，跟住就用佢得到嘅錢接濟屋企人，最後佢自己仲搵到個理想嘅伴侶。於是除咗藍鬍鬚之外，所有人都開開心心噉生活落去。
亦都有啲版本話女主角後嚟變做女版嘅藍鬍鬚－會係噉搵男人結婚，次次結咗婚之後都會殺咗自己個老公，再將條屍掛喺原先嗰間密室度。

影響
《藍鬍鬚》呢個故仔好出名，有畀人改編做戲同歌劇等嘅文化產物。
亦有好多創作品係取材自《藍鬍鬚》嘅，例如香港嘅二人音樂組合 Per se 就有首歌《無門》係取材自《藍鬍鬚》，亦可以睇吓美國 DC 漫畫《Fables》有用藍鬍鬚做佢其中一個主要角色。
藍雪寶

藍雪寶（英文：Ada Lam），香港激進親中派人士，正職從事特殊教育工作廿幾年。佢嘅親建制同埋撑警言論，得到唔少人嘅關注，有啲支持政府嘅內地網民稱呼佢做「正義姐」，但亦因為佢人身攻擊言論，被民主派支持者批評。

政治立場同爭議
佢係激進親中派人士，曾經對唔同民主派人士作出人生攻擊，對美國人亦持敵視態度。例如喺2020年7月，佢就曾經同多名激進親中派人士抗議，要求港府關閉美國駐港總領事館同埋驅逐佢哋嘅駐港人員出境。
另外，佢亦曾經發表非人化仇恨言論，以「曱甴」稱呼參與反修例運動嘅科大學生。而就佢多次對民主派嘅人身攻擊，教育局喺2021年4月對佢發出警告信，話佢言論粗鄙冒犯，涉及專業失德，警告如有再犯會考慮取消佢嘅教師註冊。
另外，喺武漢肺炎香港疫情初期，有醫護人員想避免中國內地疫情傳播去香港，醞釀以罷工手段爭取，佢就話呢啲醫護人員係禽獸。

用假新聞人身攻擊陳梓維
喺2019年香港區議會選舉，藍雪寶曾經發佈假新聞話當選人之一、民主派嘅陳梓維係智障，帶頭侮辱弱智人士，又鬧選民白痴，又喺Facebook 寫「我同學生講，大家多條出路啦！」。

被同事揭發德行爭議
有網民話藍雪寶同校老師何穎文，曾經喺網上及大紀元爆料，話佢成日「一哭二鬧三上吊」，對同事都經常性係恩將仇報，係教育界嘅陳淨心/李偲嫣。
藍面鰹雀

藍面鰹雀（粵拼：laam4 min6 gin1 zoek3，學名：Sula dactylatra），雀嘅一種，係鳥綱鰹雀目鰹雀科嘅其中一個物種。
藍領

藍領係指做嘢要體力勞動嗰啲職工，多數都係工廠工人。皆因喺傳統入面，佢哋返工會着藍色領嘅衫，或者為免整污糟手袖，開工嗰陣會戴藍色布袖，所以就叫「藍領」。
藍鯨

藍鯨（粵拼：laam4 king4，Balaenoptera musculus），又叫白長鬚鯨、剃刀鯨，係一種神秘嘅巨型海洋哺乳動物，屬於鬚鯨亞目。佢嘅物種名musculus係嚟自拉丁語，有「強健」嘅意思，但亦可以翻譯為「老鼠仔」。林奈喺1758年開創著作《自然系統》（Systema Naturae）嗰陣完成藍鯨嘅命名，可能佢知道呢一點，所以幽默嘅手法用咗呢個帶諷刺性嘅雙關語。有33米長，重過181公噸，一般認為藍鯨係曾經住響地球上最大嘅動物，最近[咩時候？]發現嘅大型生物可能推翻呢種講法（睇 en:Bruhathkayosaurus）。

特徵
藍鯨個身係深藍灰色，身上佈滿銀灰色斑紋。係一條相當流線型鯨魚，個頭比其他鯨魚闊好多。佢嘅脷有大象咁重，心臟大細同車差唔多，動脈血管可以畀人游。

習性
藍鯨通常喺離岸較遠嘅水域度游，多數單獨或者成對母子咁游。游得好快，大約每小時6至8海里，如果被嚇親重可以游到18-20海里呼氣時會噴出白色嘅直立霧柱，有10米咁高。每次10-20秒噴氣，每次2-6分鐘後，就潛水10-50分鐘不等。
藍鯨係濾食性動物，會用鯨鬚濾食佢哋唯一嘅食物——磷蝦，一日內大約可消耗6噸食物。佢哋嘅咕嚕聲，嗡嗡聲同呻吟聲嘅音量有時超過180分貝，係所有動物之中吼聲最大嘅，喺1000米外都可以俾其他鯨魚聽到。
因為藍鯨有90%時間都係沉喺海底，所以而家人類對呢種鯨魚嘅生態資料唔多。

保育狀況
藍鯨響 20 世紀之前全世界嘅海洋都好易搵倒，喺 20 世紀頭嗰 40 年，藍鯨俾人捉到差唔多絕種。國際社會，響1966年，取締捕鯨呢種行為，2002年一份報告估計有 5000 至 12000 條，分成五本地組（local group）。較近對 Pygmy 亞組嘅研究認為呢個數目可能低估。響大量捕鯨之前，數目最多係 239,000 條（由 202,000 至 311,000 條 ）喺南極搵倒，家下只剩低 2000 條集中喺東北太平洋、南極、以及印度洋。北大西洋至少重有兩組，南半球亦有至少兩個。
而家人類對呢種鯨魚嘅生態資料唔多。
謝苗·澤連斯基

謝苗·伊萬諾維奇·澤連斯基（烏克蘭文：Семен Іванович Зеленський、俄文：Семён Иванович Зеленский，拉丁化：Semyon Ivanovich Zelenskiy；1924年5月5號—1993年6月10號）係個烏克蘭裔蘇聯紅軍，同埋佢都係烏克蘭第六任總統禾羅迪美·澤連斯基嘅阿爺，佢亦都係克里維里赫經濟研究所教授奧歷山大·澤連斯基嘅老竇。

生平
謝苗·澤連斯基喺1924年5月5號喺克里維里赫出世，佢喺第二次世界大戰嗰陣做過迫擊炮排長，之後佢轉到近衛步兵第57師第174步槍連做連長，喺1944年攞到两個红星勛章。佢以近衛軍中尉軍銜退伍。謝苗嘅老竇同佢嘅三個兄弟都被納粹德國殺咗。
喺蘇德戰爭之後，澤連斯基加入咗蘇聯內務部下轄嘅克里維里赫做刑事調查局副局長。
謝茜·卡米高

謝茜·卡米高（英文：Jesse Royal Carmichael；1979年4月2號—），係美國男歌手同詞曲作家。佢亦係美國流行搖滾樂隊Maroon 5嘅鍵盤手同結他手。
謝聰敏

謝聰敏（1934年5月2號—2019年9月8號）係臺灣政治人物，《台灣人民自救宣言》起草人，前中華民國立法委員，前民主進步黨籍。

經歷
謝聰敏畢業於國立臺灣大學法律學系。佢1964年喺國立政治大學政治學研究所做研究生嘅時候，參與彭明敏、魏廷朝嘅《台灣人民自救宣言》起草，表明台灣前途由人民自決；9月20號，三人因此被捕並以叛亂罪被起訴。謝聰敏掛腳鐐被槍決前，獲雷震、田朝明醫師同田孟淑夫婦及美國駐中華民國大使館共同營救。
謝聰敏被羈押於臺灣警備總司令部保安處六張犁看守所期間，曾經同江炳興同囚一室。1965年4月8號，謝聰敏被判有期徒刑十年，為當中最重者。其政大指導教授鄒文海話，謝將責任攬嗮上身，佢哋亦無能為力，實在幫唔到佢。1970年出獄之後，謝聰敏又於1971年因花旗銀行爆炸案被誣為台獨暴力事件，同魏廷朝、李敖等一齊被捕，一生中曾經兩度入獄。1981年，謝聰敏擔任台灣人公共事務會副會長。
1986年11月30號，謝聰敏、林水泉同許信良自日本成田機場搭機，意圖闖關返台灣，最後因國泰航空唔畀佢哋三個人上機而無法成行。喺台灣，支持群眾喺桃園機場外聲援抗議，是為桃園機場事件。
1998年7月11號，謝聰敏指控曾經有民進黨籍立法委員擔任司法行政部調查局（法務部調查局前身）嘅線民；此言喺隔日登上《台灣日報》頭條，民進黨無回應。謝聰敏話，佢曾經爭取擔任立法院司法委員會召集人以便作為徹底整頓調查局業務範圍嘅根據，某民進黨籍立法委員卻一再阻撓，佢暗中調查才發現呢個人係調查局線民。
謝聰敏抨擊，李登輝提出嘅台灣經濟及社會問題應該受到重視，民進黨卻要捏死呢種聲音，證明民進黨「表面上要打倒蔣介石，卻都在學蔣介石」。
2000年政黨輪替、陳水扁政府上台執政後，謝聰敏擔任總統府國策顧問。2007年4月，謝聰敏曾經參與「公審蔣介石」活動。2008年1月4號，謝聰敏喺以聲援台灣團結聯盟為主旨嘅「挺台聯，正本土」記者會中抨擊，台聯精神領袖李登輝提出嘅台灣經濟及社會問題應該受到重視，民進黨卻要捏死呢種聲音，證明民進黨「表面上要打倒蔣介石，卻都在學蔣介石」。
2009年，謝聰敏同白色恐怖政治受難者團體指臺灣警備總司令部當年發布嘅臺灣省戒嚴令未依法按級呈報代理總統李宗仁、再由李宗仁提交立法院追認，因此依法無效；仲話，中國國民黨政府依無效嘅戒嚴令侵害部分人士嘅人身自由及財產權，司法院大法官卻不受理釋憲，佢哋要求監察院彈劾大法官、糾舉大法官失職。2010年，監察委員黃煌雄等提出調查報告指出，1948至1949年有三次戒嚴令，1949年5月20號發佈嘅第二次戒嚴令是否有依《戒嚴法》第3條送立法院追認無從考究；1949年11月22號第三次嘅戒嚴令如未經總統宣告發布（李宗仁當時並唔喺中華民國境內，唔可能簽字公告，不符《中華民國憲法》第39條規定），形式要件唔完整，法定程序有瑕疵，則戒嚴令因欠缺形式法效而失效，軍事審判機關嘅審判權就有瑕疵，戒嚴時期因案被宣告沒收嘅財產「恐須重新審酌」，當然亦會發生其後嘅救濟問題；但最終相關法律嘅認定係司法院大法官。謝聰敏等人對監察院嘅調查結果感到振奮，佢哋表示，自己因為喺戒嚴時期遭到軍法審判而坐牢，如果監委認定戒嚴令有瑕疵，咁當時嘅審判就企唔住腳，佢哋將根據呢項調查報告向司法院大法官聲請釋憲、爭取平反及冤獄賠償。
2011年4月21號，謝聰敏同張富忠、許龍俊、陳鳳馨、尹乃菁、鄭麗文及蔡詩萍出席2011年民主進步黨總統提名選舉參選人許信良競選總部舉辦嘅「文人、資深媒體人、民權人士挺許信良記者會」，呼籲「重審許信良，釋放台灣人」。
2016年2月26號，謝聰敏披露，戒嚴時期，台獨聯盟日本本部委員長辜寬敏早前就被司法行政部調查局海外工作組副組長鄒紓予疏導返到台灣投降，司法行政部調查局以辜寬敏壓制台獨，辜寬敏結合司法行政部調查局出賣佢、李敖同魏廷朝，呢件事令金美齡讚嘆不已、令擅長辯論嘅李敖亦冇聲出；台獨聯盟嘅歷史刊物中刪除「台南美國新聞處爆炸案」同花旗銀行爆炸案，唔敢刊登李敖嘅受難，只誇大辜寬敏投降嘅「工作成績」；佢向監察院控告司法院大法官瀆職唔敢解釋長期戒嚴違憲，監察院支持「戒嚴違憲論」，國民黨與民進黨都唔敢面對轉型正義嘅現實執行憲法。
2019年9月9號，經綠營人士透露，謝聰敏已於前一日（9月8號）中午喺林口長庚醫院病逝，終年85歲。
謝芊彤

謝芊彤（英文：Chintung Tse，1990年1月5號—）係香港女歌手，創作組合雷同二友嘅兩位成員之一（另一成員係佢細妹謝芊蕾）。
謝茜嘉梅寶

謝茜嘉梅寶（英文：Jessica Mauboy，1989年8月4號—），喺澳洲北領地達爾文出世，係個澳洲嘅女歌手同埋唱作人。謝茜嘉亦都喺2006年《澳洲偶像》拎到亞軍，佢喺呢場比賽第一輪入面演唱雲妮侯斯頓嘅「I Have Nothing」（粵語意思：我乜都冇）。
謝立文

謝立文（英文：Brian Tse）係香港細路漫畫《麥嘜》、《麥兜》系列嘅作者之一。謝立文負責故事創作，而佢老婆麥家碧負責插圖。
謝立文另著有「屎撈人」、「樣衰阿闊」系列故事。
謝立文喺赤柱聖士提反書院讀中學。《麥兜》入邊嘅「春田花花幼稚園」，部份係佢母校嘅回憶。例如黃秋生配音嘅校長同黎根，就係按照佢讀書嗰陣個校長葉敬平個樣刻畫，所以啲舊生睇到無不拍案叫絕。[未記出處或冇根據]《麥兜》動畫版入邊好多歌都係由校友何崇志博士填詞及編曲。
另亦有指《麥兜噹噹伴我心》動畫電影入邊，帶領春田花花幼稚園同學組成合唱團、有濃厚音樂底子嘅校長，係按照佢讀書嗰陣時嘅音樂老師唐少偉（英文：Leon Shiu Wai Tong）而塑造嘅角色。
西斜

西斜係部份屋或者單位嘅特徵，當佢個座向係向正西，而個窗又對住西面嗰時，下晝嘅日光會好易曬入嚟，令到室內嘅溫度比較高。
大部份唐人買屋，都會盡量避免西斜，除非鍾意睇日落。